ועדת הכנסת, כנסת 25, פרוטוקול מספר 81, 2023-10-18 00:00

אופיר כץ: שלום לכולם, אני מתכבד לפתוח את ישיבת ועדת הכנסת, יום רביעי, ג' בחשוון התשפ"ד, 18 באוקטובר 2023

אופיר כץ:  הנושא: בקשת הממשלה להקדמת הדיון בהצעות החוק הבאות, בכל הקריאות

אופיר כץ:  נושא ראשון: הצעת חוק סדר הדין הפלילי (הוראת שעה – חרבות ברזל) (קיום דיון תחילת המשפט בהיוועדות חזותית), מ/1659

אופיר כץ:  תנמק עו"ד יפעת רווה

יפעת רווה: כן

אופיר כץ: שלום, בבקשה

יפעת רווה: שלום אדוני, תודה רבה

יפעת רווה:  הבקשה היא על רקע המצב הקיים שאני מניחה שאני לא צריכה לפרט אותו, ודיונים

יפעת רווה:  אנחנו עובדים על הצעה כוללת שבה הרבה מאוד דיונים בבתי המשפט יעברו להיוועדות חזותית, גם בגלל קשיי השינוע וגם בגלל המצב הביטחוני והמצב בבתי הסוהר

יפעת רווה:       יש דברים שהם דחופים במיוחד

יפעת רווה:  זאת אומרת, אנחנו עושים חוק כולל – המטרה היא להפיץ תזכיר מחר ולהעביר אותו בשבוע הבא – אבל יש דברים שלא יכולים לחכות עד אז

יפעת רווה:  חלק מהדברים עשינו בתחילת האירוע הזה, בתקנות שעת חירום, אבל כמובן שתקנות שעת חירום לא עוברות ביקורת פרלמנטרית

יפעת רווה:  לכן, אנחנו מעדיפים, אפילו במהירות, לעשות את זה ושזה יעבור את ועדת החוקה ויעבור את הכנסת

יפעת רווה:  אבל מכיוון שהדברים האלה דחופים מאוד, מדובר על הקראות שממש קורות בכל יום, אנחנו מבקשים לקצר את ההליכים כמה שיותר ולעבור את הדיון בוועדת החוקה היום

אופיר כץ: מישהו רוצה להתייחס?     

מירב בן ארי:  אני רק רוצה להגיד על זה משהו, מכיוון שה-VC הזה התחיל בקורונה ועכשיו התגלגל לשולחננו

מירב בן ארי:   חשוב לומר, גם לפרוטוקול הדיון, שבסוף, עם קשיי השינוע והקשיים של יחידת נחשון, באמת שאין מספיק אנשי ליווי לאותם אסירים – לכן, אתם עובדים על חוק

מירב בן ארי:  צריך להגדיר מה הן העבירות שהולכות ל-VC

ארז מלול: זה בוועדה

מירב בן ארי: לא, זה לא קשור, תאמין לי, אל תתערב בדברים שלי

מירב בן ארי:  אני התעסקתי בזה כמעט שנה, תן לי לסיים את הדברים שלי

מירב בן ארי:  אני רוצה לומר, גם כאן לפרוטוקול וגם לחוק, בסוף מראה עיניים של אסיר מול שופט הוא חשוב, מעבר למסך

מירב בן ארי:  עשינו את זה בקורונה בגלל המצב שהיה בארץ, של סגרים ודברים כאלה

מירב בן ארי:  לכן, בחוק שעליו אתם עובדים – וחשוב לי לומר – צריך לציין מהן העבירות או מה הם אותם התנאים בהם אסיר כן זכאי ליומו בבית המשפט

מירב בן ארי:  כמובן שנתמוך וכמובן שה-VC דרמטי עכשיו, כי באמת אי-אפשר לשנע את כל העצורים, אבל עדיין צריך גם לשמור על הזכויות של האסירים

יפעת רווה: אני יכולה להתייחס? 

אופיר כץ: בבקשה

יפעת רווה: בחקיקה הכללית של ה-VC, בחיים הקודמים שלנו לפני שבועיים, יכולנו לעשות הוראת שעה לשנתיים

יפעת רווה:  בכוונה הפצנו – שוב, לפני שבועיים – בקשה רק לשנה אחת, כי אנחנו בוחנים מאוד מאוד בדקדקנות, בדיוק בגלל מה שגברתי אומרת

יפעת רווה:  לעומת זאת, לצערי, האיזונים בתקופת המלחמה - - -     

מירב בן ארי: ברור

מירב בן ארי:  ולכן, כולנו פה כדי - - -     

משה סעדה: מירב, הפגיעה – אני בא מהעולם הפלילי – מהי הפגיעה פה? השופט רואה אותו, זה דרך - - -     

מירב בן ארי: לא, לא, תאמין לי

משה סעדה: הפגיעה היא קטנה מול הצורך לשנע והסיכון בשינוע

אופיר כץ: אני לא יודע על איזה סוג של עבריינים מדברים, אבל כן יש משמעות אם אתה מול - - -     

מירב בן ארי: לא, אנחנו מדברים על פלילי

משה סעדה: כן, אבל הסיכון, יש גם סיכון

אופיר כץ: בסדר, זה משהו אחר

אופיר כץ:  היא מדברת על עבירות קלות יותר

משה רוט: אני מכיר את הנושא מקרוב, אבל אני חושב שהמקום הנכון הוא בוועדה ולא פה

משה רוט:  יש לי הרבה מה להגיד בנושא, אבל לא עכשיו

אופיר כץ: אתה צודק בהחלט ולכן, אנחנו נעבור להצבעה

אופיר כץ:  מי בעד הקדמת הדיון, בכל הקריאות?      

אופיר כץ: אושרה

אופיר כץ: עבר פה אחד

יפעת רווה: תודה רבה

אופיר כץ: הצעת החוק השנייה לפטור בכל הקריאות: הצעת חוק דחיית מועדים (הוראת שעה – חרבות ברזל) (חוזה, פסק דין או תשלום לרשות), התשפ"ד–2023, מ/1660

אופיר כץ:  תנמק עו"ד יערה למברגר, ראש אשכול אזרחי, ייעוץ וחקיקה, משרד המשפטים

אופיר כץ:  בבקשה גברתי

יערה למברגר: תודה

מירב בן ארי: אגב, אני רק רוצה להגיד משהו קטן לגבי מה שהערתי קודם

מירב בן ארי:  למען הסר ספק, זה בכל מה שקשור לאסירים פליליים, זו העמדה שלי

משה סעדה: אבל גם ביטחוניים צריכים להגיע, גם ביטחוניים - - -      

מירב בן ארי: זה לא מעניין אותי

מירב בן ארי:  אמרתי את ההערה שלי, נמשיך, הוא כבר בחוק השני

יערה למברגר: הצעת החוק עוסקת בדחיית מועדים – מועדים שנקבעו בחוזה, בפסק דין או בהחלטה סופית של ערכאה שיפוטית אחרת – או בתשלום לרשות מינהלית, לרשות ציבורית – תשלום שיכול להיות תשלום מס או תשלום אגרה או תשלום היטל או תשלום אחר, כולל קנסות

יערה למברגר:      אנחנו מציעים לדחות את התשלומים ב-30 יום, עם אפשרויות הארכה של תקופת הדחייה

יערה למברגר:  ההסדר הזה הוא הסדר שכרגע מוצע לתקופה של עד ה-31 בדצמבר

משה סעדה: 	חוזה מול מי? כל חוזה? כל חוזה אזרחי?     

יפעת רווה: כל חוזה אזרחי

יפעת רווה:  אלך צעד אחורה

יפעת רווה:  זה מתבסס על מודל של חוק, חוק שכבר קיים היום

יפעת רווה:  חוק הארכת מועדים מ-1974, שנחקק בעקבות מלחמת יום הכיפורים

יפעת רווה:  החוק מ-1974, בהכרזה של שר הביטחון שמדובר בשירות חירום

יפעת רווה:  בשעת חירום שמחייבת, ההכרזה מפעילה אותו ומכניסה את הוראותיו לתוקף

יפעת רווה:  בחוק הזה יש גם הוראות של דחיית מועדים וחוזים, גם לתקופות ארוכות

יפעת רווה:       חשבנו שכרגע יש מקום לתת מענה לפי הצרכים שיש היום, וגם מענה שבחלק מההקשרים יותר – בכל זאת, היו מעט שינויים ב-50 שנה, חלקם גם בעולם הפיננסי

יפעת רווה:  אנחנו נותנים מענה לצרכים שהבנו עכשיו, כמובן שבתיאום עם משרד הביטחון וצה"ל

יפעת רווה:  בנוסף, החוק מ-1974 הוחל רק על מי שמכריז שר הביטחון, זה הוכרז בעבר על חיילי מילואים או גם על חיילי סדיר, במלחמת לבנון הראשונה

יפעת רווה:       חשבנו שעכשיו יש מקום לתת מענה גם לאוכלוסיות נוספות

יפעת רווה:  האוכלוסיות הנוספות שהחוק המוצע עכשיו, שנמצא על השולחן, ייתן להן מענה הן בעצם כל חייל בסדיר, קבע ומילואים; שוטרים; כבאים; סוהרים מיחידות מסוימות, שהן יחידות רלוונטיות; אנשים שהתגוררו ביישובים שהתפנו; וגם נעדרים חטופים או שבויים

אופיר כץ: מה עם מד"א?      

ינון אזולאי: רציתי להוסיף גם את המתנדבים, כמו זק"א למשל, שנמצאים שם שבועות - -      

משה סעדה: מד"א, זק"א

ינון אזולאי: - - איחוד הצלה

ינון אזולאי:  הם עושים שם משמרות, ואפשר גם לקבל את הרשימה של המשמרות באופן מסודר

יערה למברגר: אני מניחה שבוועדה - - -     

זאב אלקין: חברים

אופיר כץ: חברי הוועדה, שימו לב שגם הם ייכנסו

ארז מלול: למה - - -     

מירב בן ארי: לא, כי היא מכינה חוק כללי, עכשיו היא לא מכינה חוק - - -     

אופיר כץ: בוועדה תכניסו גם את מד"א

מירב בן ארי: תסמוך עלי

משה רוט: הבעיה היא שהרשימה מופיעה בחוק

אופיר כץ: חבר הכנסת פוגל, בבקשה

ינון אזולאי: לא, מירב, רק כדי שייקחו את זה בחשבון גם בשביל המחשבה החיובית כשהם הולכים לוועדה, זה העניין

צביקה פוגל: תודה אדוני היושב-ראש

צביקה פוגל:  אני מבקש להגביל את הזמן ל-30 יום מתום הפסקת הכרזת מצב החירום בעורף

אופיר כץ: בוועדה

צביקה פוגל: גם זה בוועדה?     

אופיר כץ: כן

אופיר כץ:  בבקשה, אלקין

זאב אלקין: יש לי תשובה אבל נדון בזה בוועדה, זה באמת המקום הנכון

משה סעדה: למה דבר כזה לא עובר לוועדת החוקה?      

אופיר כץ: לפני ההצבעה, אני רק רוצה לדבר על מה שיהיה במליאה היום

מירב בן ארי: כי זכויות של אסירים זה בוועדת החוקה, זה אפילו לא בוועדה לביטחון פנים

מירב בן ארי:  כל מה שקשור למצב מלחמה או כל מה שקורה, עובר - - -      

זאב אלקין: לא רק זה

זאב אלקין:  למעשה, החוק הזה מחליף חוק ישן שהיה קיים אחרי מלחמת יום הכיפורים ואף פעם לא הפעילו אותו אחרי זה

זאב אלקין:  כל המנגנון בחוק הישן, כולל אפילו אישור הפעלה, הוא של ועדת החוץ והביטחון

זאב אלקין:  זה כתוב בחוק עצמו

מירב בן ארי: נכון

זאב אלקין: לכן, זה חוק שכרגע מייצר פתרון זמני לחודש ובעקבותיו צריך לבוא חוק קבוע, מעודכן יותר – משרד המשפטים, יערה, אני מקווה שתכינו אותו בחודש הזה – שיחליף את החוק הישן

זאב אלקין:  האכסנייה של החוק הישן היא ועדת החוץ והביטחון, זה כתוב בחוק עצמו

מירב בן ארי: אפשר לעבור? חבל על הזמן, תיכף יש מליאה

אופיר כץ: לפני ההצבעה, אני רק מעדכן איך זה יהיה במליאה

אופיר כץ:  אנחנו נעביר את שני החוקים בקריאה ראשונה, את החוק של האסירים בקריאה שנייה ושלישית

אופיר כץ:  נצא להפסקה, הוועדות ישלימו את ההכנה של החוקים – בגלל הדחיפות ביקשו שזה יהיה היום ואנחנו יכולים לעשות את זה היום

זאב אלקין: אפשר להתחיל בחוק דחיית מועדים? כדי שוועדת החוץ והביטחון תוכל לדון מייד

מירב בן ארי: זה לא משנה, אלה שתי וועדות שונות

אופיר כץ: אני מחכה לשניהם, כששניהם יסיימו – אני מחדש את המליאה

אופיר כץ:  זה לא משנה

זאב אלקין: לא, אבל ועדת החוץ והביטחון קיבלה אישור לשבת במקביל למליאה - -      

אופיר כץ: המליאה תהיה קצרה, בסדר

זאב אלקין: - - לכן, אם אתה יכול, תתחיל בחוק דחיית מועדים

אופיר כץ: אין בעיה, נתחיל בחוק דחיית מועדים

אופיר כץ:  תשנה את זה

מירב בן ארי: אבל אלקין, חוק דחיית מועדים זה החוק הראשון שעולה במליאה

אופיר כץ: מירב

מירב בן ארי: רגע, אני רק מסדרת את זה

מירב בן ארי:  מה אתה רוצה? חוק דחיית מועדים זה החוק הראשון שעולה במליאה

זאב אלקין: אני רוצה שהחוק יעלה ראשון במליאה

אופיר כץ: הוא החוק הראשון, בסדר

אופיר כץ:  יש דברים שבדרך כלל אמורים לקחת יותר זמן ואנחנו מנסים לקצר כמה שיותר, כמובן שאפשר לעשות את זה בהסכמת האופוזיציה

אופיר כץ:  מירב, אני רוצה להגיד לך תודה, לך ולאופוזיציה, שאתם באמת נותנים יד ומקצרים כל מה שאפשר ואנחנו הולכים ביחד בכל

זאב אלקין: להצביע על הפטור בכל הקריאות

אופיר כץ: על הפטור בכל הקריאות בחוק דחיית מועדים

אופיר כץ: אושרה

אופיר כץ: אושר פה אחד

אופיר כץ:      תודה לכולם, נתראה במליאה